Forsvarsmenn Bændasamtakanna , Bjargráðasjóðs og Ráðgjafarmiðstöðvar landbúnaðarins fóru til fundar við fulltrúa atvinnuvega - og nýsköpunarráðuneytisins sl. föstudag til að ræða stöðu mála vegna ótíðar á Norður - og Austurlandi síðastliðna mánuði . Ljóst er að bændur á stórum landssvæðum standa frammi fyrir miklum vanda vegna túnkals og kulda . Mjög er farið að ganga á heybirgðir á ýmsum bæjum og hafa menn flutt fóður um langan veg til að mæta skorti . Úthagi er víða grár og gróðurvana þó komið sé fram í júní , sem er mjög óvenjulegt . Á fundinum voru lagðar fram upplýsingar sem varpa ljósi á ástandið sem er dæmalaust að mati ráðunauta . Heyflutningar hafa undanfarnar vikur staðið yfir og gengið vel . Að sögn ráðunauta virðist vera nóg til af heyi sunnan - og vestanlands . Viðbrögð sunnlenskra - og vestlenskra bænda við heyskorti á Norðurlandi hafa verið mjög góð og hafa þeir boðið hey til sölu . Talið er að Bjargráðasjóður hafi ekki burði til að mæta tjóni bænda á Norðurlandi að óbreyttu og að önnur úrræði þurfi því að koma til . Sindri Sigurgeirsson formaður Bændasamtakanna segir samtökin muni vinna að úrlausn mála með stjórnvöldum því miklir hagsmunir séu í húfi fyrir bændur og byggðir á stórum landssvæðum . Talið er að tjónið sé víða mjög mikið og sums staðar sé allt að 90% kal í túnum . Víða eru tún enn undir snjó þannig að ekki hefur reynst unnt að meta tjónið til fulls .